Det var en træls overraskelse, der onsdag morgen ventede indehaver af Hadsund Dyrehave. Gederne gik fortvivlet rundt og brægede. Hen over natten havde tyve nemlig brudt ind og stjålet samtlige gedekid, og det efterlod nogle fortvivlede gedemødre.  Det skriver Fjordavisen.nu. - Det er træls, at det skal ske, og det er synd at se de stakkels mødre, der går og kalder, fortæller Bent Rytter, der er indehaven ad Hadsund Dyrehave. Dyrehavens dyrepasser ville onsdag morgen ved 07 tiden tjekke til gederne. Da ser han, at døren ind til dem , er brækket op, og de fire gedekid er ikke at få øje på. - De er formentligt blevet stjålet, fordi man ganske enkelt gerne vil have nogle geder. Eller også har man planer om at lave gederagout. Deres kød er meget mørt, siger Bent Rytter. Det er desværre langtfra første gang, Hadsund Dyrehave oplever kidnapning af dyr. - Vi har tre eller fire gange oplevet, at nogle bryder ind og stjæler gedekid. Derudover har vi også fået stjålet blandt andet dådyr, fortæller Bent Rytter. Ingen af de forrige gange er dyrene vendt hjem igen.  Det får dog ikke Bent Rytter til at give op. Han udlover en dusør på 1000 kroner, hvis man kan bringe dyrene hjem. Bent Rytter kan kontaktes på 20731453.

Opsummering:
Gederne i Hadsund Dyrehave er ualmindeligt ulykkelige i dag. Deres fire kid blev nemlig natten til onsdag stjålet.